b'\n_START_ARTICLE_\nAlojz Ihan\n_START_SECTION_\n\xc5\xbdivljenjepis\n_START_PARAGRAPH_\nAlojz Ihan je zdravnik, specialist klini\xc4\x8dne mikrobiologije in imunologije. Leta 1987 je diplomiral na Medicinski fakulteti v Ljubljani. Leta 1988 je pri\xc4\x8del delati na In\xc5\xa1titutu za mikrobiologijo Medicinske fakultete v Ljubljani. Leta 1990 je magistriral iz imunologije z magistrskim delom z naslovom Izra\xc5\xbeanje in lastnosti receptorjev za IL-2 na celicah NK. Leta 1991 in 1992 je delal na nacionalnem in\xc5\xa1titutu za raziskavo raka v Genovi. Naziv doktor medicinskih znanosti je pridobil leta 1993 z disertacijo: "Osamitev in opredelitev membranskih proteinov, ki opredeljujejo aloreaktivnost naravnih celic ubijalk pri \xc4\x8dloveku". Leta 1994 je bil izvoljen v naziv docent. Od leta 1997 je specialist iz klini\xc4\x8dne mikrobiologije. V naziv redni profesor za predmet Mikrobiologija in imunologija je bil izvoljen leta 2006. Zaposlen je kot profesor medicinske mikrobiologije in imunologije na Medicinski fakulteti v Ljubljani ter je vodja Oddelka za imunologijo na In\xc5\xa1titutu za mikrobiologijo Medicinske fakultete v Ljubljani. Je tudi glavni urednik zdravni\xc5\xa1ke revije Isis._NEWLINE_Poleg strokovnega znanstvenoraziskovalnega dela v medicini se Alojz Ihan ukvarja tudi s knji\xc5\xbeevnostjo. Bil je urednik revij  Problemi,  Literatura, in  Sodobnost ter knji\xc5\xbene zbirke Alpeh. Za pesni\xc5\xa1ko zbirko Ju\xc5\xbeno dekle je leta 1986 prejel Jenkovo nagrado ter leta 1987 nagrado Pre\xc5\xa1ernovega sklada za pesni\xc5\xa1ko zbirko Srebrnik.\n_START_SECTION_\nZnanstvenoraziskovalno delo\n_START_PARAGRAPH_\nPri raziskovalnem delu se Ihan ukvarja z medicino. Raziskovalni projekti in \xc4\x8dlanki prete\xc5\xbeno obravnavajo analize antigen predstavljajo\xc4\x8dih celic in limfocitov T v procesih prepoznavanja antigenov in aktivacije limfocitov T v kroni\xc4\x8dno oku\xc5\xbeenih in vnetih sluznicah prebavil (kroni\xc4\x8dni periapikalni parodontitis, gastritis povzro\xc4\x8den z bakterijo Helicobacter pylori, Crohnova bolezen). Alojz Ihan je soavtor ve\xc4\x8d patentov za imunomodulatorne snovi N-acilpeptide, ki po strukturi temeljijo na muramil peptidih bakterijske stene. Objavil je nad sto raziskovalnih \xc4\x8dlankov, sodeloval v \xc5\xa1tevilnih doma\xc4\x8dih in tujih strokovnih knjigah, s sodelavci ima priznanih ve\xc4\x8d mednarodnih patentov za imunomodulatorje. Je tudi avtor poljudnih medicinskih knjig Imunski sistem in odpornost (Ljubljana, Mladinska knjiga 2000) in Do odpornosti z glavo (Mladinska knjiga 2003).\n_START_SECTION_\nLiterarno delo\n_START_PARAGRAPH_\nAlojz Ihan je o\xc5\xbeivil pripovedno pesem. V pesmih niso ve\xc4\x8d tako mo\xc4\x8dno poudarjena pomembnost ritmi\xc4\x8dnih in glasovnih sredstev, pove\xc4\x8dal pa je udarnost prenesenega smisla besedilne celote.  Pesnik se v pesmih tematsko osredoto\xc4\x8da na tematiko politike, znanosti, estetike in erotike. Na objektiviziran na\xc4\x8din ubesedi vsakdanje prizore, dogodke in opise zdru\xc5\xbeuje s fantastiko, pravlji\xc4\x8dnostjo, bibli\xc4\x8dnimi motivi in liki. _NEWLINE_Zbirka Srebrnik vsebuje ve\xc4\x8d besedil, ki spominjajo na paraboli\xc4\x8dne zgodbe, eksemple in basni.  \xc5\xbdivljenje ni zajeto v stabilna bistva, pojme, ideje ali stanja, temve\xc4\x8d ga ustvarjajo spremenljivi odnosi, polo\xc5\xbeaji, primerjave ali sorazmerja. Zato tudi ni mogo\xc4\x8da ena sama ali dokon\xc4\x8dna resnica, ampak razvoj spoznanja ter mno\xc5\xbeica dopustnih pogledov. (Branja 4, 2003)'